**בטן מלאה ופה מלא מים**

בולע ~~הכול~~ הקול:

כדי ליצור בולעי כל צריך, פשוט, לבלוע את הקול; כמו באותם סיוטי-לילה בהם האדם צועק, וקולו לא נשמע. דבר שלא ניתן להעיד עליו לא מתקיים: קיומו נבלע יחד עם העדות המושתקת. מה שנותר הוא אדם שבלע את הדבר אותו רצה לזעוק, ועדר המורכב מאנשים שאינם יודעים דבר. בדיעבד הם יגידו: 'הייתי טיפש/ה'. בליעת הקול היא פס ייצור של טיפשות בולעת כול.

אולם בליעת הקול אינה שקט, לפחות לא בהתחלה. כשישנו משהו שצריך להיאמר, כשמשהו זועק בפנים, אך לא מוצא את דרכו החוצה, נוצרת דממה שאיננה שקט. הידיים רועדות, הרגליים קורסות, הגרון נחנק, פנים הגרון הופך לאבן, והאבן שוקעת פנימה. מה שנותר הוא כובד ושקיעה איטית. ניתן לכנות זאת: דמש"ש (**דמ**מה **ש**איננה **ש**קט). ז'אן פרנסואה ליוטר מכנה את המצב 'דיפראנד'.

אם מקפידים להשתיק את הדבר שהיה אמור לקבל ביטוי, ישתרר השקט. (אולי). בהשתרר השקט, דמש"שיות נעלמות, כאילו לא היו מעולם, כמו הדברים אותם צריך היה לדברר. צריך יהיה להמציא אותם: לתת שם למה שפסק להתקיים; לחולל כאב במקום שכבר פסק להכאיב. צריך יהיה להפר את השקט.

המעיד יהפוך למפגע, למחבל, למפר-השקט-הציבורי. מי צריך אנשים כאלו?

חורבן שהוא מצב קיומי – נרמול הרצח, חילול הכבוד היומיומי, חורבן טבע ומשאבים לפי חוק, חילול המוח האנושי באמצעות בידור וחינוך, ניוון המרחבים הציבוריים – חורבן כזה מחוללים באמצעות דמש"שיות. הדמש"שיות הופכות אותו למעורפל, ומאפשרות לו להתמשך. כל מבקשי 'השקט-התעשייתי' שותפים לו, בבקשם לסלק מהמרחב את העדות על החורבן ואת המעידים עליו: מי בחליפה, מי בחיוך, מי בטיעונים פרקטיים, מי בדרישה ליעילות, מי באיומים, מי בתוקפנות, מי בפיטורים של מחוללי מהומות, מי בהימנעות דוממת, מי בדרישה התמימה 'להוציא את הפוליטיקה מהשיח', מי בפסקי דין ובגזירות הדין.

לא אומרים אצלנו: 'מבקש השקט הוא המפגע'. את הדבר הזה, שהיה צריך לומר כבר לא נין להגיד. הדממה סביבו הפכה לשקט.

אבל מבקש השקט בשעת חורבן הוא המפגע: כל אחד, בכול מקום. ידיהם של מבקשי השקט טבולות בדם הנשפך בין, מעל ומתחת להריסות החורבן שמאפשרת הדמש"ש. יגידו: 'אינך מבינה', 'אנשים צריכים לחיות, להתפרנס', X הוא שר חינוך, C היא שרת התשתיות ו-Y היא שרת התרבות: הארגון צריך לשרוד, הילדים צריכים לאכול, לקבל תרופות, הדברים מורכבים' וכו'.

~~הקול~~ הכול נכון. ומעל לכול, ומסביב לקול, שוררת דמש"ש, והחורבן ממשיך, ודם נשפך, והחיים של הכבושים והמנושלים והמגורשים דועכים עוד, וילדים מעונים, ואימהות מושפלות וגברים מושפלים וצמא ורעב וחורבן. ומבקשי השקט מצויים בעין הסערה, מבקשים לשרוד. חלקם פועלים בצמתים המרכזיים: במקומות בהם מפטרים, אוסרים, עוצרים, מסלקים, מוציאים צווי הריסה ופקודות גירוש, אוטמים אוזניים.

כדי לתת להשתקה קול, כדי להנכיח אותה בשיח, יש להצביע על עשרות, מאות, אלפים ומאות אלפים של מקרים בהם נתבקשו העובדים/ות הזוטרים/ות לשמור על שקט, ולפעול ביעילות. כל מקרה כשלעצמו חסר חשיבות. יחד הם מהווים את הבנליות של הרוע. הקלות הבלתי נסבלת שבה השתררו הדמש"שיות על החברה היא דמש"ש נוספת.

ז'אן פרנסואה ליוטר מצביע על ארבע דרכים ליצירת דמש"ש, כולן קלות לביצוע, כולן בשימוש נפוץ במרחב הפוליטי-חברתי-אקדמי-בטחוני בישראל.

1. סלק את הדובר: שים אותו במעצר מנהלי, סלק אותו מהמרחב האקדמי, הגלה אותו מהארץ, הגש כתב אישום: על כל דבר – פוסט בפייסבוק, ביקור בתערוכת ספרים, השתייכות למשהו שהוצאת אל מחוץ לחוק. הקפד על עינוי דין, על מעצר מתמשך, על אובדן הכנסה. כל העדים למעשיך כבר ישתקו בעצמם. אולי. לא צריך להוכיח דבר מה, אחרי שנים תוכל, תמיד, להתנצל.

2. שנה את משמעות העדות: הכרז על המעיד כעל בוגד, כעל לוקה בנפשו, בשכלו, בביצועיו. הוא לא ישמיע קול גם אם יצעק בקולי קולות בפייסבוק, או באו"ם: אם לכל מה שיִשמע מפיו יחובר: 'בוגד!', או: 'האם מותר לומר: 'זה רצח', או אסור לומר 'זה רצח'?', או: 'מהם גבולות הביטוי?', או: 'אסור, או מותר להכפיש בחו"ל?', או: 'מותר לתת לו פרס, או אסור?', או: 'יש לה מקום בכנסת, או אין לה?', אם אלו יחוברו לעדות – העדות תושתק. זאת למרות השיח הרועש שמתנהל סביב. הפשעים הגדולים בחסות החוק מתנהלים תחת מעטה של דמש"ש רועשת מאוד. הרעש הוא חלק מרכזי בהשתקת העדות. דמש"ש מספר 2 היא כלי פשיסטי יעיל.

3. סלק עצמך מהיות נמען. הדמוקרטיות במערב חוסלו בעזרת דמש"שיות מסוג: אי-קשב. הפטנט הוא לתת לאדם לצעוק ככול שיחפוץ, לשבות כמה שירצה, להוציא אל הרחוב כמה אנשים שיוכל. מי שאליו/ה יופנו הדברים ת/ישים עצמה/ו כלא שומע/ת. בסוף תתפורר הצעקה לאיטה עד תהיה לשקט. אולי יקימו ועדה שתשב על המדוכה עשרה חודשים, אולי גם ידונו בהמלצותיה, אולי גם יחליטו לבצע המלצה אחת או שתיים, עד שיבטלו אותה מחוסר תקציב. הפעלת דמש"ש 3 היא חיסול המרחב הציבורי הפוליטי, והיא כלי לא רע: לא ניתן לעקוף אותה, או להתגבר עליה. דמש"ש 3 תחסל כל שביתה, כל הפגנה, כל מחאה. לא צריך להרוג אף אחד, לא לכלוא, לא להתיז גז, לא לכבול באזיקים, גם לא להכריז על בגידה. כל מה שנחוץ לנושא/ת המשרה הוא חיסול עצמי של עמדת הנמען/ת – של הקשב שלו/ה עצמו/ה. פשוט וקל.

4. מוצא אחרון: העלמת הראיות. חסל את האפשרות להצביע על משהו ולומר: 'זה קרה', על ידי העלמת הראיות. טע עצים במקום בו היה כפר, טמון את הגופות במקום בו ירקבו לנצח, השמד ניירות המעידים על המעשה, סגור את הארכיון. מוצא אחרון.

כאשר דמששיות 1-4 שוררות יחדיו, או לחוד, מה שנותר הוא פה מלא מים, ובטן מלאה.

לאט, או מהר, ההשתקה הופכת למפעל התרבותי המרכזי: המון אדם, שידיו היו במעל בלי שניתן לדָּבָר שֵׁם, חש את הציווי המוחלט: השתק את העדות, למען תחוש טהור. חיסול הוא שֵׁם המשחק: של העדות של המעידים, של המוחים, של שאריות הראיות. הצו: 'חסל!' הופך להיות הדבק התרבותי המלכד את החברה. בקשת החופש והשחרור הופכת לאיום קיומי; המעידים על הזוועות הופכים ל'שונאי ישראל'. זה הרגע בו נוצר הדבר שעליו אסור לדבר, שאותו אסור להגיד. התרבות הופכת למכונת חיסול.

יש הסוברים שיש גבול לתהליך. שבנקודה מסוימת ההמון יבין, שבסוף יצמח משהו אחר. מכונות חיסול לא עוצרות. הדרך היחידה לעצור אותן היא בעשרות, מאות, מאות אלפים של מעשים קטנים של אמירת 'לא' להשתקה. אבל אל מול מכונות חיסול צריך לשרוד: הלא "X הוא שר הכלכלה; C הוא שר הביטחון; Y היא שרת התרבות, Z היא שרת המשפטים. צריך לשרוד".

ענת רימון אור